Broj: 711-I-1594-P-251-20/21-11-19

Zagreb, 2. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Arijane Brajko Gall, zamjenice gradonačelnika Grada Buja do 19. svibnja 2021.g.**, pokrenutom Odlukom Povjerenstva Broj: 711-I-1000-P-251-20/21-08-19 od 14. svibnja 2021.g., na 140. sjednici, održanoj 2. rujna 2021.g., donosi sljedeću

**ODLUKU**

1. **Istovremenim obnašanjem dužnosti zamjenice gradonačelnika Grada Buja i primanjem novčane naknade za obavljanje poslova članice i zamjenice predsjednika Skupštine udruge Unione Italiana (Talijanska Unija), u razdoblju od 8. ožujka 2019.g. do 2. svibnja 2020.g., dužnosnica Arijana Brajko Gall, zamjenica gradonačelnika Grada Buja do 19. svibnja 2021.g., počinila je povredu članka 14. stavka 5. ZSSI-a.**

1. **Za povredu ZSSI-a, opisanu pod točkom I. ove izreke, dužnosnici Arijani Brajko Gall, izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 126. sjednici, održanoj 14. svibnja 2021.g., pokrenulo postupak za odlučivanje o sukobu interesa protiv dužnosnice Arijane Brajko Gall, zamjenice gradonačelnika Grada Buja do 19. svibnja 2021.g. zbog moguće povrede članka 14. stavka 5., koja proizlazi iz okolnosti da je dužnosnica uz obnašanje dužnosti zamjenice gradonačelnika istovremeno primala novčanu naknadu za obavljanje poslova članice i zamjenice predsjednika Skupštine udruge Unione Italiana (Talijanska Unija), u razdoblju od 8. ožujka 2019.g. do 2. svibnja 2020.g.

Na Odluku o pokretanju postupka dužnosnica Arijana Brajko Gall očitovala se navodeći da je na 35. sjednici dana 18. siječnja 2019.g. Povjerenstvo donijelo odluku broj 711-I-177-P-315-18/19-06-16 te da je navedena odluka objavljena u e-sandučiću dužnosnice dana 30.01.2019.g. u kojoj se traži njezino očitovanje u roku od 15 dana, a u odnosu na razloge pokretanja postupka. Dužnosnica ističe kako je dana 13.02.2019.g. Povjerenstvu poslala njezino očitovanje mailom te ujedno i redovnom poštom. Nadalje, dužnosnica ističe kako je na 41. sjednici održanoj 08.ožujka 2019.g., Povjerenstvo donijelo odluku broj 711-I-803-P-315-18/19-09-12 u kojoj se zahtjeva da dužnosnica razriješi situaciju povrede članka 14. Stavka 5. ZSSI-a te je navedena odluka objavljena u njezinom e-sandučiću dana 23.04.2019.g. Dužnosnica navodi da je dana 30.04.2019.g. poslala poštom Talijanskoj Uniji-Unione Italiana dopis u kojem stoji da se odriče naknade za funkciju zamjenice Predsjednika Skupštine Talijanske Unije od mjeseca svibnja 2019.g. na dalje, osim prava na naknadu putnih i drugih opravdanih troškova. Nadalje, dužnosnica ističe da dana 02.05.2019.g. mailom šalje razrješenje Povjerenstvu da prihvaća povredu članka 14. Stavka 5. ZSSI-a uz plaćanje sankcije u iznosu od 3.000,00 kuna te budući da je postupak bio u tijeku, u spornom periodu od 08.03.2019.g. - 02.05.2019.g., dužnosnica smatra kako nije došlo do povrede čl.l4.st.5.ZSSI-a, te da je imala pravo na isplatu naknade za ožujak i travanj navedene godine, u pojedinačnim iznosima od 1.423,68 kn, do njezinog razrješenja o prihvaćanju povrede. Nadalje, dužnosnica ističe kako je potrebno naglasiti da od 05/2019, sukladno odluci, nije primila nikakve naknade za funkciju zamjenice Predsjednika Skupštine Talijanske Unije, te je ujedno uredno plaćena i sankcija u visini 3.000,00 kn. Dužnosnica ističe i kako od 19.svibnja.2021.g. više nije zamjenica gradonačelnika Grada Buje.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg vodi i ustrojava Povjerenstvo utvrđeno je da je Arijana Brajko Gall obnašala dužnost zamjenika gradonačelnika Grada Buja u mandatu 2013.g.-2017.g. te u mandatu 2017.-2021.g. Stoga je Arijana Brajko Gall povodom obnašanja dužnosti zamjenika gradonačelnika Grada Buja obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je dana 8. ožujka 2019.g. donijelo odluku broj 711-I-803-P-315-18/19-09-12 kojom se utvrđuje da je dužnosnica istovremenim obnašanjem dužnosti zamjenice gradonačelnika Grada Buja i primanjem naknade za obavljanje poslova članice i zamjenice predsjednika Skupštine udruge Unione Italiana (Talijanska unija), u razdoblju od stupanja na dužnost 23. svibnja 2013.g. do 8. ožujka 2019.g. počinila povredu članka 14. stavka 5. ZSSI-a. Točkom II. predmetne odluke dužnosnici je izrečena sankcija obustave isplate dijela neto mjesečne plaće u ukupnom iznosu od 3.000,00 kuna, koja će se izvršiti u 6 jednakih uzastopnih mjesečnih obroka, svaki u iznosu od 500,00 kuna. Točkom III. predmetne odluke naloženo je dužnosnici da bez odgode razriješi situaciju povrede opisane u točki I. izreke jer će u protivnom Povjerenstvo protiv dužnosnice pokrenuti novi postupak.

Povjerenstvo je u postupku provjere je li dužnosnica postupila sukladno točki III. predmetne odluke, uvidom u Informacijski sustav Porezne uprave, steklo saznanja kako je imenovana dužnosnica i nakon donošenja predmetne odluke pa do datuma provjere (27. listopada 2020.g.) nastavila povremeno primati naknade od udruge Unione Italiana – Talijanska unija kao i da je ista ostvarivala određene primitke od udruge Zajednica Talijana Momjan čija je predsjednica od 6. kolovoza 2018.g.

U odnosu na udrugu Unione Italiana – Talijanska unija, uvidom u Informacijski sustav Porezne uprave, utvrđeno je da je dužnosnica u razdoblju od 8. ožujka 2019.g. do 27. listopada 2020.g. ostvarila osam isplata po šifri 4014- primici po osnovi članova upravnih vijeća i drugih odgovarajućih tijela pravnih osoba te jednu isplatu po šifri 4030- ostali nenavedeni primici- drugi dohodak.

U odnosu na udrugu Zajednica Talijana Momjan uvidom u Informacijski sustav Porezne uprave utvrđeno je da je dužnosnica u razdoblju od 6. kolovoza 2018.g. ostvarila više isplata pod šifrom 52-dnevnice za službeni put, 4 isplate pod šifrom 4010- primitak po osnovi djelatnosti trgovačkog putnika, akvizitera i dr. i jednu isplatu pod šifrom 4030 ostali nenavedeni primici- drugi dohodak.

Povjerenstvo je dopisom od predmetnih udruga zatražilo podatke o pravnim osnovama svake isplaćene naknade.

 Na zahtjev Povjerenstva, udruga Unione Italiana, u očitovanju od 2. prosinca 2020. g., KLASA: 910-01/2020-136/1, URBROJ: 2170-67-05-20-71, navodi kako je dužnosnica Arijana Brajko Gall od dana 8. ožujka 2019.g. do danas primila naknadu za obavljanje funkcije potpredsjednice Skupštine Unione Italiana za ožujak 2019.g. u iznosu 1.423,68 kuna neto koja joj je isplaćena 5. travnja 2019.g. te za travanj 2019.g. u iznosu od 1.423,68 kuna neto koja joj je isplaćena 7. svibnja 2019.g. Nadalje, navodi se da se od mjeseca svibnja 2019.g. dužnosnica odrekla naknade za obavljanje navedene funkcije te da se sve ostale naknade odnose na isplate putnih naloga. U prilogu očitovanja dostavlja se i dokumentacija kojom se potvrđuju navodi iz očitovanja.

Na zahtjev Povjerenstva udruga Zajednica Talijana Momjan u očitovanju od 15. siječnja 2021.g. navodi kako dužnosnica Arijana Brajko Gall u razdoblju od 6. kolovoza 2018.g. do danas nije primala naknadu za obnašanje funkcije predsjednice udruge, osim naknade putnih i drugih opravdanih troškova. U prilog navedenom dostavljeni su svi putni nalozi dužnosnice.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Slijedom navedenog, dužnosnica Arijana Brajko Gall može obavljati funkciju člana i zamjenika predsjednika Skupštine udruge Unione Italiana, ali za obavljanje navedene funkcije ne može primati naknadu.

Uvidom u dostavljenu dokumentaciju Povjerenstvo je utvrdilo kako je dužnosnica Arijana Brajko Gall i nakon donošenja odluke od 8. ožujka 2019.g. ostvarila primitak naknade za članstvo i funkciju zamjenika predsjednika Skupštine udruge Unione Italiana – Talijanska unija za mjesec ožujak i travanj u pojedinačnim iznosima od 1.423,68 kuna neto.

Povjerenstvo ističe kako je dužnosnica primanjem novčane naknade za obavljanje funkcije zamjenika predsjednika Skupštine udruge Unione Italiana – Talijanska unija nakon donošenja odluke Povjerenstva kojom se utvrđuje povreda članka 14. stavka 5. ZSSI-a i od dužnosnice zahtjeva da razriješi navedenu situaciju, odnosno primanjem naknade za ožujak i travanj 2019.g. u pojedinačnim iznosima od 1.423,68 kuna neto, ponovno povrijedila odredbu članka 14. stavka 5. ZSSI-a.

Stoga je Povjerenstvo odlučilo kao što je navedeno u točki I. izreke

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Povjerenstvo je prilikom odlučivanja o sankciji cijenilo okolnost da je dužnosnica navedenu naknadu dodatno primila za ožujak i travanj 2019.g., odnosno da je sukladno odluci Povjerenstva od 8. ožujka 2019.g. razriješila nastalu povredu na način da je zatražila od Unione Italiana – Talijanska unija da ne prima naknadu od svibnja 2019.g. te je pogrešno smatrala da tek nakon tog datuma više nema pravo na naknadu. Povjerenstvo stoga smatra da je za utvrđenu povredu primjereno izreći sankciju opomene.

Stoga je odlučeno kao u točki II. izreke ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Arijana Brajko Gall, osobna dostava

2. Objava na internetskoj stranici Povjerenstva

3. Pismohrana